ฟื้นซากAPC
APC ได้เจ้ามือใหม่ ยกหุ้น 90% ขาย &#8220;เอ็นเนอร์ยี่ เพอร์เฟค&#8221; เข้าตลาดทางอ้อม เตรียมเปลี่ยนธุรกิจใหม่ขายถ่านหิน ขอกลับมาซื้อขายในตลาด mai
24 ต.ค. 2553

APC ได้เจ้ามือใหม่ ยกหุ้น 90% ขาย “เอ็นเนอร์ยี่ เพอร์เฟค” เข้าตลาดทางอ้อม เตรียมเปลี่ยนธุรกิจใหม่ขายถ่านหิน ขอกลับมาซื้อขายในตลาด mai
นายปรีชา ปุณณกิติเกษม ประธานกรรมการและกรรมการผู้จัดการ บริษัท แอ็ดว้านซ์เพ้นท์ แอนด์ เคมิเคิล (ประเทศไทย) หรือ APC เปิดเผยว่า บริษัทจะลดทุนจดทะเบียนจากเดิม 418.98 ล้านบาท เหลือ 222.71 ล้านบาท โดยยกเลิกหุ้นที่ยังไม่ได้ชำระเพื่อรองรับใบสำคัญแสดงสิทธิชุดที่ 2 (APC–W 2) 
จากนั้นเพิ่มทุนจดทะเบียนอีก 2,000 ล้านบาท เป็นทุนใหม่ 2,222.71 ล้านบาท โดยออกหุ้นใหม่ 2,000 ล้านหุ้น มูลค่าที่ตราไว้ (พาร์) หุ้นละ 1 บาท ยกเสนอขายทั้งหมดให้กับบริษัท เอ็นเนอร์ยี่ เพอร์เฟค (EPCL) เพื่อแลกกับการเข้าซื้อหุ้นสามัญทั้งหมดของ EPCL จากผู้ถือหุ้นเดิม EPCL ไม่เกิน 20 ล้านหุ้น ซื้อขายที่ราคาพาร์ 10 บาท รวม 200 ล้านบาท 
สำหรับอัตราส่วนแลกหุ้น 1 หุ้น EPCL ต่อ 100 หุ้นของ APC ส่งผลให้ EPCL ถือหุ้น 90% ใน APC ภายหลังเพิ่มทุนจดทะเบียนแล้ว และจะเปลี่ยนธุรกิจใหม่เป็นธุรกิจพลังงานนำเข้าและขายถ่านหินคุณภาพ ซึ่งเป็นธุรกิจหลักของ EPCL
บริษัท EPCL จดทะเบียนเมื่อวันที่ 5 ม.ค. 2550 ปัจจุบันมีทุนจดทะเบียน 200 ล้านบาท เป็นผู้นำเข้าและขายถ่านหิน ทั้งในประเทศและต่างประเทศ โดยนำเข้าถ่านหินจากเหมืองอินโดนีเซีย มาขายให้กับลูกค้าในประเทศเป็นหลัก 
ด้านผลดำเนินงานย้อนหลัง 3 ปีที่ผ่านมาเติบโตก้าวกระโดด ซึ่งปี 2550 มีรายได้ 10.67 ล้านบาท ขาดทุนสุทธิ 11 ล้านบาท ปี 2551 มีรายได้ 477 ล้านบาท กำไรสุทธิ 11.58 ล้านบาท ปี 2552 มีรายได้ 1,008 ล้านบาท กำไรสุทธิ 7.74 ล้านบาท และงวด 6 เดือนปี 2553 มีรายได้ 696 ล้านบาท กำไรสุทธิ 12 ล้านบาท
แหล่งข่าวจากบริษัท APC เปิดเผยว่า การเข้าถือหุ้นของ EPCL เข้าเกณฑ์การเข้าตลาดหลักทรัพย์ทางอ้อม (แบ็กดอลิสติง) มีการเปลี่ยนธุรกิจเดิมเป็นธุรกิจใหม่โดยสิ้นเชิง และเปลี่ยนกรรมการใหม่ ซึ่งการแบ็กดอลิสติงนี้เป็นการเอาเฉพาะโครงของ APC และเอาหนี้สินบวกทรัพย์สินออก 
นายปรีชา แจ้งว่า คณะกรรมการบริษัทมีมติวันที่ 21 ต.ค. 2553 ให้โอนขายที่ดิน อาคาร โรงงาน เครื่องจักร และอุปกรณ์ทั้งหมด เสนอขายให้กับนายสุธี นพคุณ เจ้าหนี้รายใหญ่ เพื่อชำระหนี้สินทั้งหมด และดอกเบี้ยค้างจ่าย ถึง ณ วันที่ 30 ก.ย. 2553 มูลค่ารวม 78 ล้านบาท 
อย่างไรก็ตาม การแบ็กดอลิสติงนี้ กลุ่มทุนใหม่จะต้องยื่นแสดงข้อมูลใหม่ เพื่อให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พิจารณาคุณสมบัติใหม่ เบื้องต้นเข้าเกณฑ์ที่จะตกชั้นไปอยู่ตลาดหลักทรัพย์ เอ็ม เอ ไอ (mai) จากทุนจดทะเบียนที่น้อยกว่า 300 ล้านบาท พิจารณาจากทุนของ EPCL และกำไรสุทธิที่ EPCL ทำได้เล็กน้อย และถือว่าเป็นเบอร์ 3 ของบริษัทพลังงานใน mai ที่มีรายได้ 1,000 ล้านบาท 
ตามแผนคาดการณ์หุ้น APC จะกลับเข้ามาซื้อขายใหม่อีกครั้งประมาณเดือน มี.ค. 2553
สำหรับ APC เคยถูกพักซื้อขายในหมวดฟื้นฟูกิจการ และปรับโครงสร้างหนี้และทุนเมื่อหลายปีก่อนจะออกมาเปิดซื้อขายตามปกติ แต่หลังจากนั้นไม่นานก็ขาดคุณสมบัติการเป็นบริษัทจดทะเบียนกระทั่งถูกพักซื้อขายในปัจจุบัน